CELEX: 62011CN0296
Language: sk
Date: 2011-06-14 00:00:00
Title: Vec C-296/11: Žaloba podaná 14. júna 2011 — Európska komisia/Francúzska republika

27.8.2011   
            
            
               SK
            
            
               Úradný vestník Európskej únie
            
            
               C 252/19
            
         Žaloba podaná 14. júna 2011 — Európska komisia/Francúzska republika
   (Vec C-296/11)
   2011/C 252/36
   Jazyk konania: francúzština
   
      Účastníci konania
   
   
      Žalobkyňa: Európska komisia (v zastúpení: C. Soulay a L. Lozano Palacios, splnomocnení zástupcovia)
   
      Žalovaná: Francúzska republika
   
      Návrhy žalobkyne
   
   
               —
            
            
               určiť, že Francúzska republika si tým, že na plnenia poskytované osobám, ktoré nie sú cestujúcimi (najmä iným cestovným kanceláriám), uplatňuje osobitný režim pre cestovné kancelárie, nesplnila povinnosti, ktoré jej vyplývajú z článkov 306 až 310 smernice Rady 2006/112/ES z 28. novembra 2006 o spoločnom systéme dane z pridanej hodnoty (1),
            
         
               —
            
            
               zaviazať Francúzsku republiku na náhradu trov konania.
            
         
      Žalobné dôvody a hlavné tvrdenia
   
   Komisia na podporu svojej žaloby uvádza jediný žalobný dôvod, ktorý vychádza z toho, že na plnenie poskytované osobám, ktoré nie sú cestujúcimi, sa nesprávne uplatnil osobitný režim pre cestovné kancelárie. V tomto smere Komisia uvádza, že tento režim sa uplatní iba v prípade, ak dochádza k predaju cestovnej služby cestujúcemu. Neuplatní sa naopak vo vzťahu k službám poskytovaným cestovnými kanceláriami iným cestovným kanceláriám alebo organizátorom turistických zájazdov. Pri zohľadnení znenia ustanovení všeobecného daňového zákonníka, ktoré skôr než na pojem cestujúci odkazujú na pojem zákazník, uplatňuje žalovaná prístup, ktorý sa opiera o zákazníka, a používa teda osobitný režim pre cestovné kancelárie extenzívne.
   Komisia okrem toho odmieta tézu obhajovanú francúzskymi orgánmi, podľa ktorej francúzske právne predpisy umožňujú lepšie dosiahnuť ciele sledované osobitným režimom, a to najmä zjednodušenie správnych formalít v prípade cestovných kancelárií a príjem z DPH pre členský štát, v ktorom sa uskutočnila konečná spotreba každej jednotlivej služby.
   
      (1)  Ú. v. EÚ L 347, s. 1.